input: DELEGIRANA UREDBA KOMISIJE (EU) št. 877/2013
  z dne 27. junija 2013
  o dopolnitvi Uredbe (EU) št. 473/2013 Evropskega parlamenta in Sveta o skupnih določbah za spremljanje in ocenjevanje osnutkov proračunskih načrtov ter zagotavljanje zmanjšanja čezmernega primanjkljaja držav članic v euroobmočju
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (EU) št. 473/2013 Evropskega parlamenta in Sveta z dne 21. maja 2013 o skupnih določbah za spremljanje in ocenjevanje osnutkov proračunskih načrtov ter zagotavljanje zmanjšanja čezmernega primanjkljaja držav članic v euroobmočju (1) in zlasti člena 10(3) Uredbe,
  ob upoštevanju naslednjega:
  (1)
  Uredba (EU) št. 473/2013 določa strožje spremljanje držav članic, katerih valuta je evro, v postopku v zvezi s čezmernim primanjkljajem z dodatnimi zahtevami glede poročanja, katerih namen sta preprečevanje in pravočasna odprava vseh odmikov od priporočil Sveta ali sklepov o pozivu, naj zmanjšajo čezmerni primanjkljaj.
  (2)
  Tako spremljanje dopolnjuje obstoječe zahteve glede poročanja, ki so določene v členu 3(4)(a) in členu 5(1)(a) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (2), ki zahteva, da država članica v postopku v zvezi s čezmernim primanjkljajem, za katero velja priporočilo Sveta v skladu s členom 126(7) Pogodbe ali poziv v skladu s členom 126(9) Pogodbe, poroča Svetu ali Komisiji o ukrepih, ki jih je sprejela za zmanjšanje čezmernega primanjkljaja. To poročilo vsebuje cilje za državne odhodke in prihodke ter za diskrecijske ukrepe, sprejete na strani odhodkov in prihodkov, v skladu s priporočilom Sveta ter informacije o sprejetih ukrepih in vrsti predvidenih ukrepov za doseganje ciljev.
  (3)
  Uredba (EU) št. 473/2013 dopolnjuje to prvotno zahtevo glede poročanja, saj določa pogostejše poročanje držav članic, katerih valuta je evro in ki imajo čezmerni primanjkljaj. Slednje bodo morale Komisiji in Ekonomsko-finančnemu odboru o ukrepih za zmanjšanje čezmernega primanjkljaja poročati vsakih šest mesecev, če za njih velja priporočilo Sveta v skladu s členom 126(7) PDEU, in vsake tri mesece, če za njih velja sklep o pozivu Sveta v skladu s členom 126(9) PDEU. Poročila morajo za državo in njene podsektorje vsebovati vmesno izvajanje proračuna, vpliv na proračun, vpliv diskrecijskih ukrepov, sprejetih na strani odhodkov in prihodkov, cilje za državne odhodke in prihodke, informacije o sprejetih ukrepih in vrsto predvidenih ukrepov za doseganje ciljev. To pogostejše poročanje bo Komisiji in Ekonomsko-finančnemu odboru pomagalo stalno spremljati, ali zadevna država članica zmanjšuje svoj čezmerni primanjkljaj.
  (4)
  V skladu s členom 10(3) Uredbe (EU) št. 473/2013 vsebino tega dodatnega poročanja določi Komisija. Ta delegirani akt zagotavlja jasen okvir za informacije, o katerih morajo poročati države članice, katerih valuta je evro in ki so v postopku v zvezi s čezmernim primanjkljajem. Poročanje, ki ga določa ta delegirana uredba, bo zagotovilo strukturiran in usklajen vpogled v proračunsko stanje zadevnih držav članic. Poročilo bi moralo vsebovati letne in četrtletne podatke, da se zagotovijo podatki tekočega zmanjšanja. O podatkih bi bilo treba poročati na podlagi plačil in na podlagi nastanka poslovnega dogodka (v skladu z Evropskim sistemom nacionalnih in regionalnih računov Skupnosti - ESR), da se zagotovi boljše razumevanje dinamike proračunskega stanja. Postopek v zvezi s čezmernim primanjkljajem se lahko sproži na podlagi neskladnosti z referenčnimi vrednostmi primanjkljaja ali javnega dolga v odstotkih BDP iz Pogodbe oziroma na podlagi neskladnosti z obema, zato bi bilo treba poročati o razvoju glavnih elementov državnega primanjkljaja ali gibanjih javnega dolga.
  (5)
  Dejanski podatki, o katerih se poroča v okviru tega delegiranega akta, bi morali biti usklajeni s podatki, o katerih se poroča Eurostatu v okviru postopka v zvezi s čezmernim primanjkljajem -
  SPREJELA NASLEDNJO UREDBO:
  Člen 1
  Zadeva
  Ta uredba določa specifikacije glede vsebine poročil, ki jo Komisija lahko zahteva od držav članic, katerih valuta je evro in ki so v postopku v zvezi s čezmernih primanjkljajem.
  Člen 2
  Struktura in vsebina poročanja
  1. Poročila iz člena 1 imajo naslednjo strukturo:
  -
  dejanske salde, gibanja javnega dolga in posodobljene proračunske načrte za obdobje zmanjšanja za državo in njene podsektorje;
  -
  opis in količinsko opredelitev fiskalne strategije v nominalnem in strukturnem smislu (ciklični del salda, neto enkratni in začasni ukrepi) za zmanjšanje čezmernega primanjkljaja do roka, ki ga določi Svet ob upoštevanju zadnjega priporočila Sveta ali sklepa o pozivu v skladu s členom 126(7) ali členom 126(9) PDEU, vključno s podrobnimi informacijami o načrtovanih proračunskih ukrepih ali ukrepih, ki so že bili sprejeti za doseganje teh ciljev, ter njihovem vplivu na proračun.
  2. Poročila vsebujejo preglednice, kot so navedene v Prilogi k tej uredbi.
  Člen 3
  Začetek veljavnosti
  Ta uredba začne veljati tretji dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah v skladu s Pogodbama.
  V Bruslju, 27. junija 2013